stanford-oval/wikipedia huggingface dataset:
อินทรีแดง
ประวัติอินทรีแดง > บทประพันธ์

เศก ดุสิต หรือ เริงชัย ประภาษานนท์ ได้เริ่มเขียนอาชญนิยายชุดอินทรีแดงขึ้นเป็นครั้งแรกในปี พ.ศ. 2498 และวางตลาดเป็นนิยายปกอ่อน 6 ฉบับจบ ของสำนักพิมพ์อักษรสมิทร์ แต่ละฉบับจะใช้ชื่อชุดตามเหตุการณ์สำคัญภายในเล่มคือ อินทรีแดง, เล็บมังกร, กุหลาบดำ, ชาติทมิฬ, มัจจุราชคำรณ และ มังกรกระเจิง ตามลำดับ ก่อนที่ภายหลังจะเปลี่ยนมาใช้ชื่อตอนเดียวกันว่า “มังกรขาว” ตามชื่อขบวนการวายร้ายของเรื่อง ที่ก่อวินาศกรรมป่วนเมือง หลังจบ มังกรขาว เศก ดุสิต ได้เขียนอินทรีแดงตอนที่ 2 ในชื่อ พรายมหากาฬ ให้กับสำนักพิมพ์บันลือสาส์น ตีพิมพ์ในปี พ.ศ. 2500 จำนวน 10 ฉบับจบ ประสบความสำเร็จขายดีมากจนถึงมีตอนต่อมาอีกหลาย หลังเขียนอินทรีแดงชุดสองหรือพรายมหากาฬจบแล้ว เศก ดุสิตก็หันไปเขียนเรื่องอื่น แต่สุดท้ายต้องกลับมาเขียนอินทรีแดงอีกครั้งเพราะคนอ่านอยากอ่านสาเหตุที่อินทรีแดงถูกใจคนอ่านในยุคนั้น
บทประพันธ์ชุด อินทรีแดง ของ เศก ดุสิต เขียนขึ้นในระหว่างปี พ.ศ. 2498-2513 บทประพันธ์ได้รับความนิยมจากนักอ่านอย่างมาก มีรายชื่อตอนดังนี้
มังกรขาว พิมพ์ครั้งแรก 2499 พิมพ์ครั้งที่สอง ปี 2505 โดย สำนักพิมพ์ บรรลือสาสน์ 7 เล่มจบ
พรายมหากาฬ พิมพ์ครั้งแรกปี 2500 สำนักพิมพ์ บรรลือสาสน์ 10 เล่มจบ สำนักพิมพ์ ณ บ้านวรรณกรรม นำมาพิมพ์ใหม่ 4 เล่มจบ
จ้าวนักเลง พิมพ์ครั้งแรกปี 2501 สำนักพิมพ์ บรรลือสาสน์ 12 เล่มจบ
ภูตมรณะ
ปีศาจดำ พิมพ์ครั้งแรกปี 2502 พิมพ์ครั้งที่สอง ปี 2507 สำนักพิมพ์ บรรลือสาสน์ 10 เล่มจบ
ทับสมิงคลา
อวสานอินทรีแดง
อินทรีคืนรัง สร้างเป็นภาพยนตร์โดยใช้ชื่อว่า อินทรีทอง
มนุษย์ซาตาน
ตุ๊กตาเริงระบำ
ประวัติอินทรีแดง > ช่วงหลังปี พ.ศ. 2513

ต่อมาในปี พ.ศ. 2520 วินโปรดักชั่นฟิล์มโดย วิน วันชัย ก็สร้างด้วยการหยิบเอานิยายเรื่องอินทรีแดงที่เศกดุสิตเขียนขึ้นใหม่ มาสร้างเป็นภาพยนตร์เรื่อง บินเดี่ยว ได้พระเอกหน้าใหม่มาแสดง สิงหา สุริยง คู่กับนางเอก นัยนา ชีวานันท์ พอปี พ.ศ. 2523 พาราไดซ์ฟิลม์ โดย ประเสริฐ ศรีสมทรัพย์ นำเอานิยายเรื่องอินทรีแดง ตอน พรายมหากาฬ มาสร้างเป็นภาพยนตร์ใหญ่ มี ส.อาสนจินดา กลับมารับหน้าที่กำกับอีกครั้ง ผู้มาสวมบทบาทอินทรีแดงคือ กรุง ศรีวิไล ที่กำลังดัง พร้อมด้วยนางเอกยอดนิยม อรัญญา นามวงศ์
หลังจาก อินทรีแดง ตอน พรายมหากาฬ แต่พอเข้าสู่ จารุณี สุขสวัสดิ์ ในปี พ.ศ. 2531 อินทรีแดง กลับมาอีกครั้ง แต่การมาครั้งนี้เป็นการออกปฏิบัติการของลูกสาวอินทรีแดงรับบทโดย จารุณี สุขสวัสดิ์
หลังจากนั้น เคยมีข่าวออกมาว่าผู้กำกับหลายคนจะนำมาทำใหม่  ไม่ว่าจะเป็น ธนิตย์ จิตต์นุกูล หรือ ศรัณยู  วงศ์กระจ่าง  แต่โครงการก็ล้มเลิกไป และต่อมาในปี พ.ศ. 2540 มีการทำออกมาในฉบับละครโทรทัศน์ทางช่อง 7  แสดงนำโดย เรืองศักดิ์ ลอยชูศักดิ์ , กุลณัฐ ปรียะวัฒน์ และ กัญญารัตน์ จิรรัชกิจ กำกับโดย ฉัตรชัย นาคสุริยะ  ทำออกมาหลายตอนไม่ว่าจะเป็น ตอน กำเนิดอินทรีแดง  ตอน เด็กเสเพล  ตอน พิษรักเพลงรัก แต่ได้ตัดแปลงให้เนื้อหาบางส่วน เช่น ให้ อินทรีแดง จากโรม ฤทธิไกร ลูกชายเศรษฐี เป็นเด็กหนุ่มชื่อ ฟ้าลั่น และเป็นนักข่าว เป็นต้น
ในปี พ.ศ. 2553 ไฟว์สตาร์ โปรดักชั่น และ กันตนา กรุ๊ป ได้สร้างตำนานของวีรบุรุษภายใต้หน้ากาก จากความตั้งใจจริงของผู้กำกับที่รักฮีโร่คนนี้ และการรอคอยกว่า 40 ปีจากภาคสุดท้ายของอินทรีแดง ที่ วิศิษฎ์ ศาสนเที่ยง จะเป็นผู้เปิดตำนานบทใหม่นี้ วิศิษฏ์ ศาสนเที่ยง เคยมีความประทับใจในวัยเด็ก ที่ใฝ่ฝันให้ อินทรีแดง กลับมามีชีวิต และอยากให้คนในยุคนี้ได้ รัก และ ชอบ เหมือนกับที่ตัวเค้าเองชอบเช่นเดียวกัน การดัดแปลงบทประพันธ์เพื่อปรับให้เข้ากับสมัยนี้ก็เป็นหน้าที่ของ วิศิษฏ์ ที่ต้องสร้าง อินทรีแดง ให้เป็น อินทรีแดง ในปี  พ.ศ. 2553
อินทรีแดง ปี พ.ศ. 2562 นำมาสร้างเป็นละครโทรทัศน์ ออกอากาศทาง ช่อง 7 HD ผลิตโดยบริษัท 9 บีเวอร์ ฟิล์ม จำกัด  กำกับการแสดงโดย โอลิเวอร์ บีเวอร์  นำแสดงโดย อรรคพันธ์ นะมาตร์, เมลดา สุศรี, ชนะพล สัตยา, อาภา ภาวิไล, รัฐธีร์ วรโรจน์โยธิน, รัญดภา มันตะลัมพะ, สันติสุข พรหมศิริ และอติรุจ สิงหอำพล
ประวัติอินทรีแดง > อินทรีแดงในรูปแบบต่างๆ

| ชื่อเรื่อง | ปีที่ออกฉาย | ผู้แสดงเป็นอินทรีแดง | ผู้กำกับ | ผลิตโดย |
| --- | --- | --- | --- | --- |
| จ้าวนักเลง | พ.ศ. 2502 | มิตร ชัยบัญชา | รังสรรค์ ตันติวงศ์   ประทีป โกมลภิส | ทัศไนยภาพยนตร์ |
| ทับสมิงคลา | พ.ศ. 2505 | มิตร ชัยบัญชา | วิน วันชัย | วชรินทร์ภาพยนตร์ |
| อวสานอินทรีแดง | พ.ศ. 2506 | มิตร ชัยบัญชา | เนรมิต | ดุสิตภาพยนตร์ |
| ปีศาจดำ | พ.ศ. 2509 | มิตร ชัยบัญชา | ส.อาสนจินดา | ดุสิตภาพยนตร์ |
| จ้าวอินทรี | พ.ศ. 2511 | มิตร ชัยบัญชา | ดรรชนี | รามาภาพยนตร์ |
| อินทรีทอง | พ.ศ. 2513 | มิตร ชัยบัญชา | มิตร ชัยบัญชา | สมนึกภาพยนตร์ |
| บินเดี่ยว | พ.ศ. 2520 | สิงหา สุริยง | วิน วันชัย | วินโปรดั๊กชั่นฟิล์ม |
| พรายมหากาฬ | พ.ศ. 2523 | กรุง ศรีวิไล | ส.อาสนจินดา | พาราไดซ์ฟิล์ม |
| อินทรีผยอง | พ.ศ. 2531 | จารุณี สุขสวัสดิ์ | ก้อง กังวาน | วี.ที. เอ็นเตอร์เทนเมนท์ |
| อินทรีแดง | พ.ศ. 2540 | เรืองศักดิ์ ลอยชูศักดิ์ | ฉัตรชัย นาคสุริยะ | เรดดราม่า เอ็นเตอร์เทนเมนท์ |
| อินทรีแดง | พ.ศ. 2553 | อนันดา เอเวอร์ริ่งแฮม | วิศิษฏ์ ศาสนเที่ยง | ไฟว์สตาร์ โปรดักชั่น |
| อินทรีแดง | พ.ศ. 2562 | อรรคพันธ์ นะมาตร์ | โอลิเวอร์ บีเวอร์ | บริษัท 9 บีเวอร์ ฟิล์ม จำกัด |
แหล่งข้อมูลอื่น

เรื่องย่อละคร อินทรีแดง (2562)
ภาพยนตร์ จ้าวนักเลง นำแสดงโดย มิตร ชัยบัญชา
ภาพยนตร์ อินทรีแดง (2553) รับบทโดย อนันดา เอเวอร์ริ่งแฮม
จัน ดารา ปัจฉิมบท

| จัน ดารา ปัจฉิมบท |
| --- | --- |

กำกับ: หม่อมหลวงพันธุ์เทวนพ เทวกุล
เขียนบท: ประมูล อุณหธูป
บทภาพยนตร์: หม่อมหลวงพันธุ์เทวนพ เทวกุล
บริษัทผู้สร้าง: สหมงคลฟิล์ม อินเตอร์เนชั่นแนล 
วันฉาย: 7 กุมภาพันธ์ 2556 (2556-02-07)
ประเทศ: ไทย
ภาษา: ไทย
ก่อนหน้านี้: จัน ดารา ปฐมบท
จัน ดารา ปัจฉิมบท เป็นภาพยนตร์ไทยแนวอีโรติก ชีวิตปี 2556 นำแสดงโดยมาริโอ้ เมาเร่อ และบงกช คงมาลัย ภาพยนตร์เรื่องนี้เป็นภาคต่อของจัน ดารา ปฐมบท ที่เข้าฉายเมื่อปี 2555 ภาคนี้เข้าฉายเมื่อวันที่ 7 กุมภาพันธ์ พ.ศ. 2556 และจัดจำหน่ายโดยสหมงคลฟิล์ม อินเตอร์เนชั่นแนล
นักแสดง

มาริโอ้ เมาเร่อ รับบทเป็น จัน ดารา
ศักราช ฤกษ์ธำรงค์ รับบทเป็น หลวงวิสนันท์เดชา
บงกช คงมาลัย รับบทเป็น น้าวาด
รฐา โพธิ์งาม รับบทเป็น คุณนายบุญเลื่อง
โช นิชิโนะ (西野翔) รับบทเป็น แก้ว
ณัฏฐ์ เทพหัสดิน ณ อยุธยา รับบทเป็น ขจร
ชัยพล จูเลี่ยน พูพาร์ต รับบทเป็น เคน กระทิงทอง
แหล่งข้อมูลอื่น

จันดารา ปัจฉิมบท (2556) ที่ฐานข้อมูลภาพยนตร์และละครไทย
จังหวัด 77

| จังหวัด 77 |
| --- | --- |

กำกับ: สมิธ ทิมสวัสดิ์   พันธกานต์ ทองเจือ
นักแสดงนำ: ไมค์ กิ่งโพยม   เมทินี กิ่งโพยม   พีท ทองเจือ
กำกับภาพ: Garett Griffin
ผู้จัดจำหน่าย: โก บิ๊ก พิคเจอร์
วันฉาย: 29 สิงหาคม พ.ศ. 2546
ความยาว: 111 นาที
ประเทศ: ประเทศไทย
ภาษา: ไทย
ข้อมูลจาก IMDb
ข้อมูลจากฐานข้อมูลภาพยนตร์ไทย
ข้อมูลจากสยามโซน
จังหวัด 77   (Province 77) เป็นภาพยนตร์ไทย ผลงานการกำกับโดย สมิธ ทิมสวัสดิ์ และ พันธกานต์ ทองเจือ ออกฉายในวันที่ 29 สิงหาคม ปี  พ.ศ. 2546 ใน ประเทศไทย
โครงเรื่อง

ไทยทาวน์ คือ ย่านหนึ่งที่อยู่ใกล้กับฮอลลีวูด ในนครลอสแอนเจลิส รัฐแคลิฟอร์เนีย สหรัฐอเมริกา ย่านแห่งนี้ถือได้ว่าเป็นบ้านหลังหนึ่งของคนไทยกว่า 5 หมื่นคนเลยก็ว่าได้ ที่อพยพเข้ามาในประเทศนี้ ด้วยเหตุที่ย่านนี้เป็นเสมือนประตูเข้าสู่ประเทศอเมริกาสำหรับคนไทย ย่านนี้จึงได้รับการขนานนามว่าเป็นเสมือนจังหวัดที่ 77 ของประเทศไทย ครอบครัวคนไทยครอบครัวหนึ่งที่ประกอบกิจการร้านอาหาร ต้องดิ้นรนต่อสู้เพื่อเลี้ยงชีวิตให้อยู่รอด ท่ามกลางสังคมบริโภคนิยมที่มีความเจริญเติบโตที่รวดเร็วมาก ในขณะที่ตัวพวกเขาเอง พยายามคงไว้ซึ่งประเพณีและวัฒนธรรมดั้งเดิมของตัวเองเอาไว้ การต่อสู้ทางวัฒนธรรม ระหว่างความเป็นไทย กับวัฒนธรรมของชาวอเมริกาในย่านชายฝั่งตะวันตก ที่เต็มไปด้วยเพลงฮิพฮอพ ยาเสพติด การแข่งรถบนท้องถนนและความรุนแรงต่างๆ ทั้งหมดนี้ส่งผลให้แพท (ไมค์ กิ่งโพยม) เด็กหนุ่มคนหนึ่งต้องเสียคน
นักแสดง

ไมค์ กิ่งโพยม รับบท แพท
เมทินี กิ่งโพยม รับบท เพิร์ล
พีท ทองเจือ รับบท แดน
เจเรมี่ ธนา รับบท โกลดี้
ชาลีน อมตวณิชย์ รับบท Plearn
อีริค มาร์คัส ชูทส์ (Erik Markus Schuetz) รับบท บอดี้การ์ด
แคนดิเซ มิเชล (Candice Michelle) รับบท เค.ซี.
ขันเงิน เนื้อนวล รับบท ขัน
จำรัส ทัศนละวาด รับบท เดย์
ปริญญา อินทชัย รับบท เวย์
เกร็ด

เพลงจากเรื่องนี้ เป็นผลงานเพลงของ วงไทยเทเนี่ยม (Thaitanium)
การถ่ายทำ ได้รับการสนับสนุนจากบริษัทสร้างภาพยนตร์ของเมล กิบสัน
แหล่งข้อมูลอื่น

IMDb
ไทยฟิล์ม
หนังดี
สยามโซน
สมเด็จพระเจ้าบรมวงศ์เธอ กรมพระยาเดชาดิศร

| สมเด็จพระเจ้าบรมวงศ์เธอ  กรมพระยาเดชาดิศร |
| --- | --- |

ประสูติ: 11 พฤษภาคม พ.ศ. 2336
สิ้นพระชนม์: 4 กันยายน พ.ศ. 2402 (66 ปี)
ราชสกุล: เดชาติวงศ์
ราชวงศ์: จักรี
พระบิดา: พระบาทสมเด็จพระพุทธเลิศหล้านภาลัย
พระมารดา: เจ้าจอมมารดานิ่ม ในรัชกาลที่ 2
สมเด็จพระเจ้าบรมวงศ์เธอ กรมพระยาเดชาดิศร หรือพระนามก่อนรัชกาลที่ ๖ คือ พระเจ้าบรมวงศ์เธอ กรมสมเด็จพระเดชาดิศร มีพระนามเดิม หม่อมเจ้ามั่ง พระราชโอรสในพระบาทสมเด็จพระพุทธเลิศหล้านภาลัย
พระประวัติ > ประสูติ

สมเด็จพระเจ้าบรมวงศ์เธอ กรมพระยาเดชาดิศร ประสูติเมื่อวันเสาร์ ขึ้น 2 ค่ำ เดือน 7 ปีฉลู ตรงกับวันที่ 11 พฤษภาคม พ.ศ. 2336 เวลา 5 ทุ่มเศษ เป็นพระราชโอรสพระองค์ที่ 15 ในพระบาทสมเด็จพระพุทธเลิศหล้านภาลัย (ขณะดำรงพระอิสริยยศเป็นเจ้าฟ้ากรมหลวงอิศรสุนทร) กับเจ้าจอมมารดานิ่ม
ในรัชกาลที่ 2 พ.ศ. 2356 ทรงได้รับสถาปนาเป็น พระเจ้าลูกยาเธอ กรมหมื่นเดชอดิศร
ในรัชกาลที่ 3 เมื่อเดือน 6 แรม 11 ค่ำ ปีมะโรง จัตวาศก จ.ศ. 1194 ตรงกับวันศุกร์ที่ 25 พฤษภาคม พ.ศ. 2375 เลื่อนเป็นกรมขุนเดชอดิศร
ในรัชกาลที่ 4 เมื่อวันจันทร์ เดือน 9 แรม 13 ค่ำ ปีกุน ตรีศก จ.ศ. 1213 ตรงกับวันที่ 25 สิงหาคม พ.ศ. 2394 เลื่อนเป็น กรมสมเด็จพระเดชาดิศร เทพยนิกรปิยานุรักษ์ บวรศักดิพิเศษ บรมเชษฐวราธิวงศ พงศานุพงศประดิษฐา สุนทรปรีชานุภาพ ศุภกาพยปฏิภาณ สุตไพศาลอรรถธรรมศาสตร ธรรมิกนารถบพิตร เจ้ากรมเป็นพระยา
พระประวัติ > สิ้นพระชนม์

พระองค์สิ้นพระชนม์ลงในสมัยรัชกาลที่ 4 เมื่อวันจันทร์ ขึ้น 8 ค่ำ เดือน 10 ปีมะแม ตรงกับวันที่ 4 กันยายน พ.ศ. 2402 พระชันษา 67 ปี พระราชทานเพลิง ณ พระเมรุ ท้องสนามหลวง วันที่ 9 เมษายน พ.ศ. 2403 ทรงเป็นต้นราชสกุล เดชาติวงษ์
พระกรณียกิจ

พระองค์ทรงกำกับกรมพระอาลักษณ์ (กรมที่เกี่ยวกับการหนังสือ) ตั้งแต่ในรัชกาลที่ 2 จนตลอดพระชนมายุ ต่อมา สมัยรัชกาลที่ 3 โปรดเกล้าให้พระเจ้าน้องยาเธอ กรมขุนเดชอดิศร รวบรวมโคลงโลกนิติ ซึ่งปราชญ์อินเดียแต่งไว้แต่โบราณ มาชำระแก้ไขใหม่เพื่อจารึกลงในแผ่นดินไว้ ณ วัดพระเชตุพนวิมลมังคลารามราชวรมหาวิหาร นับเป็นงานชิ้นเอกของท่าน นอกจากนี้ยังทรงนิพนธ์โคลงนิราศเสด็จไปทัพเมืองเวียงจันทน์ และคำฉันท์กล่อมพระโอรส ต่อมาในสมัยรัชกาลที่ 4 พระองค์ได้กำกับกรมนา
พระโอรส-ธิดา

พระวรวงศ์เธอ พระองค์เจ้านฤมลมณีรัตน นามเดิม หม่อมเจ้าหญิงนฤมล เดชาติวงศ์ (สิ้นพระชนม์ปีใดไม่ปรากฏ แต่ทราบว่าสิ้นพระชนม์เมื่อมีพระชันษา 54 ปี)
หม่อมเจ้าพันแสง เดชาติวงศ์
หม่อมเจ้าสำลี เดชาติวงศ์ (ประสูติ พ.ศ. 2368 สิ้นชีพิตักษัยเมื่อวันที่ 18 มกราคม พ.ศ. 2431 พระราชทานเพลิง ณ วัดระฆังโฆสิตาราม)
หม่อมเจ้าสวัสดิ์ เดชาติวงศ์ (ประสูติ พ.ศ. 2370 สิ้นชีพิตักษัยเมื่อวันที่ 1 เมษายน พ.ศ. 2434) มีหม่อมคือ หม่อมเป้า เดชาติวงศ์ ณ อยุธยา ธิดาเจ้าพระยาบดินทรเดชา (สิงห์ สิงหเสนี) มีธิดา คือ
หม่อมราชวงศ์โฉมฉิน เดชาติวงศ์
หม่อมเจ้าวิไลย เดชาติวงศ์ (ประสูติ พ.ศ. 2370 สิ้นชีพิตักษัยเมื่อวันที่ 26 ตุลาคม พ.ศ. 2431 พระราชทานเพลิง ณ วัดจักรวรรดิราชาวาส)
หม่อมเจ้าจิต เดชาติวงศ์
หม่อมเจ้าวงกต เดชาติวงศ์
หม่อมเจ้าอัน เดชาติวงศ์
หม่อมเจ้าหญิงไม่ปรากฏพระนาม (พระราชทานเพลิง ณ วัดสระเกศ เมื่อวันที่ 2 มกราคม พ.ศ. 2382)
พระนิพนธ์

ในสมัยรัชกาลที่3
โคลงโลกนิติ  ( ปี 2374-2378 )
โคลงภาพต่างภาษา ( ปี 2374-2378 )
โคลงนิราศเสด็จไปทัพเวียงจันทน์ ( ปี 2370 )
ในสมัยรัชกาลที่4
ประกาศพระราชพิธีสารท ฉบับร่ายยาวและร่ายดั้น
ร่ายยาวประกาศพระราชพิธีพืชมงคลแลจรดพระนังคัลใหม่
ร่ายยาวประกาศพระราชพิธีคเชนทรัศวสนาน
ฉันท์สังเวยพระมหาเศวตรฉัตร
(ฉันท์กล่อมมงคลคเชนทรชำนิเผือกพราย
ฉันท์บทนี้รวมพิมพ์ในหนังสือ ชุมนุมฉันท์ดุษฎีสังเวย เล่ม1)
ฉันท์ดุษฎีสังเวยพระพุทธบุษยรัตน์
คำฤษฎี
พระอิสริยยศ

| ธรรมเนียมพระยศของ สมเด็จพระเจ้าบรมวงศ์เธอ กรมพระยาเดชาดิศร |
| --- | --- |
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
หม่อมเจ้ามั่ง (11 พฤษภาคม พ.ศ. 2336 - พ.ศ. 2349)
พระเจ้าหลานเธอ พระองค์เจ้ามั่ง (พ.ศ. 2349 - 7 กันยายน พ.ศ. 2352)
พระเจ้าลูกยาเธอ พระองค์เจ้ามั่ง (7 กันยายน พ.ศ. 2352 - พ.ศ. 2356)
พระเจ้าลูกยาเธอ กรมหมื่นเดชอดิศร (พ.ศ. 2356 - 21 กรกฎาคม พ.ศ. 2367)
พระเจ้าน้องยาเธอ กรมหมื่นเดชอดิศร (21 กรกฎาคม พ.ศ. 2367 - 25 พฤษภาคม พ.ศ. 2375)
พระเจ้าน้องยาเธอ กรมขุนเดชอดิศร (25 พฤษภาคม พ.ศ. 2375 - 2 เมษายน พ.ศ. 2394)
พระเจ้าพี่ยาเธอ กรมขุนเดชอดิศร (2 เมษายน พ.ศ. 2394 - 25 สิงหาคม พ.ศ. 2394)
พระเจ้าพี่ยาเธอ กรมสมเด็จพระเดชาดิศร (25 สิงหาคม พ.ศ. 2394 - 4 กันยายน พ.ศ. 2402)
พระเจ้าบรมวงศ์เธอ กรมสมเด็จพระเดชาดิศร (พระนามหลังการสิ้นพระชนม์)
สมเด็จพระเจ้าบรมวงศ์เธอ กรมพระยาเดชาดิศร (พระนามหลังการสิ้นพระชนม์สถาปนาในรัชกาลที่ 6)
ฆาตกรรม ความตาย และสายฝน

| ฆาตกรรม ความตาย และสายฝน |
| --- | --- |
กำกับ: พง จุน-โฮ
บทภาพยนตร์: พง จุน-โฮ ชิม ซ็อง-โพ
สร้างจาก: Come to See Me โดย คิม ควัง-ริม
อำนวยการสร้าง: ชา ซึง-แจ
นักแสดงนำ: ซง คัง-โฮ คิม ซัง-คย็อง คิม รอย-ฮา พัก แฮ-อิล พย็อน ฮี-พง
กำกับภาพ: คิม ฮย็อง-คู
ตัดต่อ: คิม ซุน-มิน
ดนตรีประกอบ: ทาโร อิวาชิโร
บริษัทผู้สร้าง: ซีเจ เอนเตอร์เทนเมนต์ ไซดัส พิกเจอส์  
ผู้จัดจำหน่าย: ซีเจ เอนเตอร์เทนเมนต์
วันฉาย:   2 พฤษภาคม ค.ศ. 2003 (2003-05-02) 
ความยาว: 131 นาที
ประเทศ: เกาหลีใต้
ภาษา: เกาหลี
ทุนสร้าง: 2.8 ล้านดอลลาร์สหรัฐ
ทำเงิน: 1.2  ล้านดอลลาร์สหรัฐ
ฆาตกรรม ความตาย และสายฝน (อังกฤษ: Memories of Murder, เกาหลี: 살인의 추억) เป็นภาพยนตร์อาชญากรรม-ระทึกขวัญ ในปี ค.ศ. 2003 ของประเทศเกาหลีใต้ เป็นผลงานการกำกับการแสดงเรื่องที่ 2 ของพง จุน-โฮ ถัดจากเรื่อง เห่าไม่ว่า อย่าให้ข้ารำคาญ ซึ่งเขาได้เขียนบทภาพยนตร์ด้วยตนเองร่วมกับ ชิม ซ็อง-โพ โดยอาศัยเค้าโครงเรื่องจากบทละครที่สร้างจากเหตุการณ์จริงของคดีฆาตกรรมต่อเนื่องในเมืองฮวาซ็อง ที่เขียนไว้ในปี 1996 โดย คิม ควัง-ริม นำแสดงโดย ซง คัง-โฮ, คิม ซัง-คย็อง, คิม รอย-ฮา, พัก แฮ-อิล และ พย็อน ฮี-พง ภาพยนตร์เรื่องนี้เป็นเรื่องราวของ พัก ทู-มัน ตำรวจสืบสวนเมืองฮวาซ็อง และ ซอ แท-ยุน ตำรวจสืบสวนจากกรุงโซล ที่ต้องร่วมมือกันสืบหาฆาตกรต่อเนื่องผู้ก่อเหตุฆ่าและข่มขืนหญิงสาวหลายรายในเมืองฮวาซ็อง จังหวัดคย็องกี ในยุคคริสต์ทศวรรษ 1980
ภาพยนตร์เริ่มสร้างและเข้าสู่กระบวนการผลิตในช่วงเดือนกันยายน ค.ศ. 2002 หลังจากที่ซีเจ เอนเตอร์เทนเมนต์ซื้อลิขสิทธิ์บทละครของ คิม ควัง-ริม โดยบทละครดังกล่าวสร้างมาจากเหตุการณ์จริงของคดีฆาตกรรมต่อเนื่องที่เมืองฮวาซ็อง และถือเป็นครั้งแรกที่มีฆาตกรต่อเนื่องเกิดขึ้นในประเทศเกาหลีใต้ ต่อมาบทละครได้ถูกนำมาพัฒนาและเขียนขึ้นเป็นบทภาพยนตร์แนวสืบสวน โดยการถ่ายภาพยนตร์ฉากสำคัญเกิดขึ้นที่อำเภอชังซ็อง, อำเภอแฮนัม จังหวัดช็อลลาใต้ และ อำเภอชินจู, จังหวัดคย็องซังใต้
ฆาตกรรม ความตาย และสายฝน ถูกนำออกฉายในโรงภาพยนตร์เป็นครั้งแรกเมื่อวันที่ 2 พฤษภาคม ค.ศ. 2003 และได้รับคำชื่นชมอย่างล้นหลามทั้งด้านการกำกับภาพยนตร์ของพง จุน-โฮ, บทภาพยนตร์, การแสดงของซง คัง-โฮ และการตัดต่อภาพยนตร์ โดยได้รับรางวัลภาพยนตร์เกาหลีถึง 6 สาขา ได้แก่ สาขาภาพยนตร์ยอดเยี่ยม, ผู้กำกับภาพยนตร์ยอดเยี่ยม, นักแสดงนำชายยอดเยี่ยม, บทภาพยนตร์ยอดเยี่ยม, ถ่ายภาพยอดเยี่ยม และ ตัดต่อภาพยอดเยี่ยม นอกจากนี้ยังได้รับการยอมรับให้เป็นหนึ่งในภาพยนตร์ที่ดีที่สุดของเอเชียตะวันออก
เนื้อเรื่อง

เดือน ธันวาคม ปี 1986 ยุคที่ประเทศเกาหลีใต้ยังปกครองด้วยระบบใช้อำนาจเด็ดขาด มีการพบศพผู้หญิงสองคนถูกข่มขืนและฆาตกรรมที่ชานเมืองเล็กๆ ในชนบทแห่งหนึ่ง โดยเหยื่อถูกฆ่าด้วยวิธีการรัดคอและถูกครอบศรีษะด้วยกางกางชั้นในของเหยื่อเอง เจ้าหน้าที่ตำรวจฝ่ายสืบสวน พัก ทู-มัน และ โช ย็อง-กู ได้รับมอบหมายให้เป็นผู้สืบสวนคดีดังกล่าว พวกเขาต้องทำงานด้วยสภาวะความเครียดและกดดันเพราะไม่เคยสืบสวนคดีร้ายแรงเช่นนี้มาก่อน ประกอบกับคดีดังกล่าวถือเป็นครั้งแรกของประเทศที่มีฆาตกรต่อเนื่อง จึงได้รับความสนใจจากสื่อต่างๆ ที่คอยกดดันให้ตำรวจจับคนร้ายให้ได้ พวกเขาต้องทำงานโดยปราศจากเทคโนโลยีทางนิติวิทยาศาสตร์ และใช้วิธีการสืบสวนแบบโบราณที่ล้าสมัย ทำให้การแสวงหาพยานหลักฐานต่างๆเป็นไปอย่างทุลักทุเลและผิดปกติ โดย พัก ทู-มัน สุ่มหาผู้ต้องสงสัยด้วยการมองลักษณะภายนอกของบุคคลด้วยสายตาและใช้สัญชาตญาณของตัวเอง เขาได้ควบคุมตัว แพ็ก ควัง-โฮ ชายปัญญาอ่อน ที่ใบหน้ามีแผลเป็นและนิ้วมือติดกันแทบทุกนิ้ว ในฐานะผู้ต้องสงสัยคนสำคัญเพราะเคยเดินตามเหยื่อคนหนึ่งไปทั่วเมือง และพาไปสอบปากคำที่สถานีตำรวจ ซึ่งในขั้นตอนการสอบปากคำ โช ย็อง-กู ตำรวจฝ่ายสืบสวนซึ่งเป็นคู่หูของ พัก ทู-มัน ได้เข้าทำร้ายร่างกาย แพ็ก ควัง-โฮ ที่มีอาการทางจิตเพื่อบีบบังคับให้เขารับสารภาพ
หลังจากที่วิธีการซ้อมทรมานผู้ต้องหาเพื่อให้รับสารภาพของ โช ย็อง-กู ไม่เป็นผล และคดีไม่มีทีท่าว่าจะจับตัวฆาตกรได้โดยง่าย สำนักงานความมั่นคงแห่งชาติเกาหลีใต้ จึงได้ส่ง ซอ แท-ยุน จนท.ตำรวจสืบสวน จากกรุงโซล ผู้ผ่านการอบรมด้านพยานหลักฐานทางวิทยาศาสตร์รวมถึงมีประสบการณ์ทางด้านการตรวจวิเคราะห์สถานที่เกิดเหตุ และอาสามาช่วยทำคดีให้มาช่วยสืบหาคนร้ายร่วมกับตำรวจท้องที่ ถึงแม้เขาจะอาสามาช่วยสืบคดีที่สถานีตำรวจอันห่างไกลแห่งนี้ แต่ความคิดและวิธีการสืบสวนของเขากับ พัก ทู-มัน และ โช ย็อง-กู ซึ่งเป็นตำรวจพื้นที่เจ้าของคดีมีความขัดแย้งกัน ซอ แท-ยุน แสดงให้เห็นถึงความผิดพลาดในการจับกุมและการสอบสวนคดีของสถานีตำรวจพื้นที่ โดยเขาชี้ให้เห็นถึงสภาพร่างกายรวมถึงสภาพจิตใจที่ไม่ปกติของผู้ต้องหาอย่าง แพ็ก ควัง-โฮ ว่าไม่สามารถก่อเหตุฆาตกรรมที่มีความซับซ้อนได้ เพราะนิ้วมือของผู้ต้องหาติดกันแทบทุกนิ้ว ยากที่จะจับวัตถุใดๆอย่างคล่องแคล่วเหมือนคนปกติ จึงแทบเป็นไปไม่ได้ที่จะผูกเงื่อนเพื่อรัดคอเหยื่อแต่ละราย
นอกจากสภาพศพของหญิงสาวที่เป็นเหยื่อ 2 รายแล้ว ซอ แท-ยุน ยังได้นำรายงานเหตุหญิงสาวรายอื่นๆ ที่หายตัวไปก่อนหน้านี้มาพิจารณาอย่างละเอียด โดยเมื่อดูจากสภาพอากาศและการแต่งกายของหญิงสาวเหล่านั้นในวันที่พวกเธอหายตัวไปมาประกอบ เขาจึงพบว่าหญิงสาวรายอื่นๆที่หายตัวไปก่อนหน้านี้โดยยังไม่ทราบเบาะแส และหญิงสาว 2 คนที่ถูกพบเป็นศพมีลักษณะการแต่งกายและเหตุการณ์บางอย่างที่เหมือนกัน เขาจึงสรุปพฤติกรรมของฆาตกรต่อเนื่องรายนี้ได้ว่า ฆาตกรจะลงมือก่อเหตุเฉพาะเวลากลางคืนที่ฝนตก และจะก่อเหตุเฉพาะกับผู้หญิงที่ใส่ชุดสีแดง ซึ่งจากการวิเคราะห์ของ ซอ แท-ยุน นำไปสู่การค้นพบศพของหญิงสาวรายอื่นๆที่หายตัวไปก่อนหน้านี้ โดยสภาพศพมีลักษณะการตายคล้ายกัน ต่อมา จนท.คว็อน ควี-อ๊ก ตำรวจหญิงประจำสถานีตำรวจท้องที่ ได้สืบพบว่าในวันที่มีเหตุฆาตกรรมแต่ละครั้ง มักจะมีผู้ขอให้สถานีวิทยุกระจายเสียงเปิดเพลง "Gloomy Letter" ของ ยู แจ-ฮา นักร้องชื่อดังในสมัยนั้นอยู่เสมอ ซึ่งทุกครั้งที่นักจัดรายการเปิดเพลงนี้ให้ตามคำขอ ก็จะมีเหตุฆาตกรรมหญิงสาวเกิดขึ้นในเวลาต่อมา
นักแสดง

ซง คัง-โฮ แสดงเป็น จนท.สืบสวน พัก ทู-มัน เจ้าของคดี
คิม รอย-ฮา แสดงเป็น จนท.สืบสวน โช ย็อง-กู เป็นคู่หูของ พัก ทู-มัน
คิม ซัง-คย็อง แสดงเป็น ซอ แท-ยุน ตำรวจฝ่ายสืบสวนจากกรุงโซล ที่อาสามาช่วยทำคดี
โก ซอ-ฮี แสดงเป็น จนท.สืบสวน คว็อน ควี-อ๊ก ตำรวจหญิงฝ่ายสืบสวน
พัก โน-ชิก แสดงเป็น แพ็ก ควัง-โฮ, ผู้ต้องสงสัยคนแรก
รยู แท-โฮ แสดงเป็น โช พย็อง-ซุน ผู้ต้องสงสัยคนที่สอง
พัก แฮ-อิล แสดงเป็น พัก ฮย็อน-กยู ผู้ต้องสงสัยคนที่สาม
ช็อน มี-ซ็อน แสดงเป็น ควัก ซอล-ย็อง แฟนของ พัก ทู-มัน
ซง แจ-โฮ แสดงเป็น ชิน ทง-ชุล ตำรวจระดับนายสิบ
พย็อน ฮี-พง แสดงเป็น กู ฮี-พง ตำรวจระดับนายสิบ
ย็อม ฮเย-รัน แสดงเป็น แม่ของ โซ-ฮย็อน
คิม จู-รย็อง แสดงเป็น นางพยาบาล
ช็อง อิน-ซ็อง แสดงเป็น หญิงสาวท้ายเรื่อง
วงจรชีวิต กิเลสมนุษย์

| วงจรชีวิต กิเลสมนุษย์ |
| --- | --- |
กำกับ: Kim Ki-duk
เขียนบท: Kim Ki-duk
อำนวยการสร้าง: Karl Baumgartner Lee Seung-jae
นักแสดงนำ: Su Oh-yeong Kim Young-min Seo Jae-kyung Kim Jong-ho Ha Yeo-jin
ผู้จัดจำหน่าย: Cineclick Asia
วันฉาย: 19 กันยายน, พ.ศ. 2546
ความยาว: 103 นาที.
ประเทศ: เกาหลีใต้
ภาษา: เกาหลี
ข้อมูลจาก All Movie Guide
ข้อมูลจาก IMDb
วงจรชีวิตกิเลสมนุษย์ เป็นภาพยนตร์เกาหลีแนวดราม่าเข้าฉายครั้งแรกเมื่อวันที่  19 กันยายน พ.ศ. 2546
ดูเพิ่ม

เว็บไซต์ทางการ
Spring, Summer, Fall, Winter... and Spring ที่อินเทอร์เน็ตมูวีเดตาเบส
Review of Spring, Summer, Fall, Winter... and Spring เก็บถาวร 2011-05-05 ที่ เวย์แบ็กแมชชีน
Review of Spring, Summer, Fall, Winter... and Spring at The New York Times
รายละเอียดข้อมูลภาพยนตร์[ลิงก์เสีย]
สถิรพันธุ์ เกยานนท์

| สถิรพันธุ์ เกยานนท์ |
| --- | --- |

ผู้บัญชาการทหารเรือ
ดำรงตำแหน่ง 1 ตุลาคม พ.ศ. 2548 – 30 กันยายน พ.ศ. 2551
ก่อนหน้า: พลเรือเอก สามภพ อัมระปาล
ถัดไป: พลเรือเอก กำธร พุ่มหิรัญ
 
ข้อมูลส่วนบุคคล
เกิด: 23 ธันวาคม พ.ศ. 2490 (77 ปี)
คู่สมรส: พรเพ็ญ เกยานนท์

พลเรือเอก สถิรพันธุ์ เกยานนท์ อดีตผู้บัญชาการทหารเรือของไทยคนแรกที่เกิดภายใต้พระบรมโพธิสมภารในรัชกาลที่ 9 และอดีตรองหัวหน้าคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข (คปค.) คนที่ 2 อดีตราชองครักษ์พิเศษ
ประวัติ

เกิดเมื่อวันที่ 23 ธันวาคม พ.ศ. 2490 มีชื่อเล่นว่า "อุ๊" เป็นบุตรของ พล.ร.อ. สถาปน์ เกยานนท์ นายกเมืองพัทยา คนแรก และ ม.ร.ว. กระวิก เกยานนท์ การศึกษาชั้นประถมศึกษาปีที่ 1 - 3 ที่โรงเรียนอำนวยศิลป์ (พ.ศ. 2496 - 2502) ชั้นมัธยมศึกษา ม.4 - ม.6 โรงเรียนเทพศิรินทร์ โดยมีเพื่อนร่วมรุ่น เช่น กนก เหวียนระวี, ปริญญา บุรณศิริ, ดร. พิศิษฐ เศรษฐวงศ์, พล.ต.ต.สุรศักดิ์ หลายพัฒน์, นพ.อนันต์ อริยะชัยพาณิชย์,  นพ.ธงชัย เติมประสิทธิ์ , รศ.สมศักดิ์ วนิชาชีวะ, ร.อ.พินิจ สาหร่ายทอง เป็นต้น โรงเรียนเตรียมทหาร รุ่นที่ 6 โรงเรียนนายเรือ รุ่นที่ 63 โรงเรียนนายทหารเรือชั้นต้น พรรคนาวิน  โรงเรียนเสนาธิการทหารเรือ สถาบันวิชาการทหารเรือชั้นสูง  วิทยาลัยการทัพเรือ วิทยาลัยป้องกันราชอาณาจักร (วปรอ. 4414)  หลักสูตรต่างประเทศ  Special Investigating Officer สหรัฐอเมริกา หลักสูตรเรือเร็วโจมตี ประเทศเดนมาร์ก อบรมระบบอาวุธปล่อยนำวิถีพื้นสู่พื้นฮาร์พูน สหรัฐอเมริกา  NAVAL COMMAND COLLEGE สหรัฐอเมริกา
รับราชการ

ตำแหน่งสำคัญ ผู้บังคับการเรือ ต.91 และเรือ ต.92 กองเรือตรวจอ่าว กองเรือยุทธการ  ต้นเรือ เรือหลวงปราบปรปักษ์ กองเรือตรวจอ่าว กองเรือยุทธการ  ต้นเรือ เรือหลวงอุดมเดช กองเรือตรวจอ่าว กองเรือยุทธการ รองผู้อำนวยการกองยุทธการ กรมยุทธการทหารเรือ ผู้อำนวยการกองวิทยุสื่อสาร กรมสื่อสารทหารเรือ ผู้ช่วยทูตทหารเรือไทย ประจำกรุงนิวเดลี รองเลขานุการกองทัพเรือ  เลขานุการกองทัพเรือ  
ผู้บัญชาการกองเรือภาคที่ 3 กองเรือยุทธการ รองเสนาธิการทหารเรือ เสนาธิการทหารเรือ รองผู้บัญชาการทหารสูงสุด
ครอบครัว

ชีวิตส่วนตัวสมรสกับนางพรเพ็ญ เกยานนท์ มีบุตรชาย 1 คน หญิง 1 คน คือ ลูกเต๋า นางฐิตะวดี เกยานนท์  และ ลูกกอล์ฟ นายฐิติพันธุ์ เกยานนท์ DIRECTOR OF RADIO BUSINESS คลื่น 88.5 และมีหลานชาย 1คน หลานสาว2คน
บทบาททางการเมือง

ในเหตุการณ์การรัฐประหารในประเทศไทย พ.ศ. 2549 เป็นรองหัวหน้าคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข (คปค.) คนที่ 1 ในฐานะเป็นผู้บัญชาการทหารเรือ
แต่ในช่วงเหตุการณ์วิกฤตการณ์การเมืองในประเทศไทย พ.ศ. 2548-2549 นั้น พล.ร.อ.สถิรพันธุ์ เป็นตัวแทนของเพื่อนร่วมรุ่นวิทยาลัยป้องกันราชอาณาจักรรุ่นที่ 4414 ซึ่งเป็นรุ่นเดียวกับ พ.ต.ท.ทักษิณ ชินวัตร เข้ามอบดอกกุหลาบให้แก่ พ.ต.ท.ทักษิณ เพื่อเป็นกำลังใจให้เนื่องในโอกาสวันวาเลนไทน์ด้วย
เครื่องราชอิสริยาภรณ์

พ.ศ. 2546 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2543 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2560 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
พ.ศ. 2527 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
พ.ศ. 2523 –  เหรียญจักรมาลา (ร.จ.ม.)
ดูเพิ่ม

รัฐประหารในประเทศไทย พ.ศ. 2549
คณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข